Tunsin joutuneeni laillisesti ryöstetyksi, kirjoittaa entinen kansanedustaja ja poliitikko Kimmo Kiljunen (sd.) Puheenvuoron blogissaan.

Hän kertoo löytäneensä Myanmarista Yangonin torilta käsintehdyn buddhalaisen alttarikaapin. Kaappi maksoi ”hieman toistasataa euroa”. Hän turvautui merirahtiin kookkaan kaapin kuljettamiseksi Suomeen, ja kaapin ja kuljetuksen yhteishinnaksi tuli noin kolme sataa euroa.

Helsingin satamassa Kiljusta odotti yllätys: rahdin tullaus- ja käsittelykulut.

–Hymy hyytyi, kun minulle lyötiin lasku kouraan: 322,75 euroa. Mistä tällaiset kulut siunautuvat? Olinhan maksanut rahdin perille asti, Kiljunen kirjoittaa.

Kiljuselle kerrotiin myös laskun perusteista.

–Ensinnäkin on maksettava ISPS-meriturvallisuusmaksu, 10 euroa. Toiseksi on ISF-tuontipalvelumaksu, 18,98 euroa. Kolmanneksi ENS-maksu tullille toimitettavista turvatiedoista, 10 euroa. LCL-agenttilisä on 22,77 euroa. Terminaalimaksu Wacolle kontin purusta on 85 euroa. Aloin hermostua listaan, jonka edessä olin toivottoman avuton, hän kirjoittaa.

Muiden kulujen lisäksi pottiin lisättiin vielä arvonlisäverot.

–ALV:t lisättiin ja tunsin joutuneeni laillisesti ryöstetyksi, Kiljunen kirjoittaa.

–Yhden asian opin. Jos vain on muita mahdollisuuksia, en koskaan enää turvaudu merikuljetukseen. Näin vältän Helsingin sataman huolintaliikkeen mielivallan.

Blogikirjoituksen kommenteissa Kiljuselle huomautetaan, että hän on poliitikkona voinut olla itse vaikuttamassa esimerkiksi arvonlisäveroihin.